Likumprojekts

**Grozījumi Sabiedriskā transporta pakalpojumu likumā**

Izdarīt Sabiedriskā transporta pakalpojumu likumā (Latvijas Vēstnesis, 2007, 106. nr.; 2008, 181. nr.; 2009, 100., 193. nr.; 2010, 206. nr.; 2012, 151. nr.; 2013, 106., 241. nr., 2016, 52.nr.) šādus grozījumus:

1. Izteikt 1.panta pirmās daļas 14.punktu šādā redakcijā:

“14) sabiedriskie transportlīdzekļi – sabiedriskā transporta pakalpojumu sniegšanā iesaistītie transportlīdzekļi (autobuss, tramvajs, trolejbuss, vilciens, M1 kategorijas vieglais automobilis”.)

1. Papildināt likumu ar 141.pantu šādā redakcijā:

“14.1 pants. Braukšanas maksas atvieglojumu saņēmēju informācijas sistēma

(1)  Autotransporta direkcija informācijas apstrādi par pasažieriem, kuri ir tiesīgi izmantot normatīvajos aktos noteiktos braukšanas maksas atvieglojumus, veic valsts noteikto braukšanas maksas atvieglojumu saņēmēju informācijas sistēmā (turpmāk – informācijas sistēma). Informācijas apstrādes mērķis ir valsts noteikto braukšanas maksas atvieglojumu administrēšana, kā arī informācijas apkopošana par personu braukšanas maksas atvieglojumu izmantošanai aktuālajiem identifikācijas līdzekļiem.

(2)   Informāciju, tostarp personas datus, kas apliecina personas tiesības izmantot braukšanas maksas atvieglojumus, Autotransporta direkcijai iekļaušanai informācijas sistēmā sniedz Veselības un darbspēju ekspertīzes ārstu valsts komisija, Valsts bērnu tiesību aizsardzības inspekcija, Sabiedrības integrācijas fonds un Pilsonības un migrācijas lietu pārvalde. Informāciju sniedz bez maksas.

(3)  Papildus pirmajā daļā minētajam tiesības saņemt un izmantot informācijas sistēmā iekļauto informāciju ir republikas nozīmes pilsētu pašvaldībām pasažieru ar valsts noteiktiem braukšanas maksas atvieglojumiem elektroniskai braucienu uzskaitei pilsētas nozīmes maršrutos, lai nodrošinātu normatīvajos aktos paredzēto valsts budžeta līdzekļu kompensāciju pieprasījumu pamatotību. Pašvaldības valsts budžeta līdzekļu kompensāciju pieprasījuma pamatošanai informācijas sistēmā iesniedz informāciju par to elektroniskajās braucienu uzskaites sistēmās identificētajiem valsts noteikto braukšanas maksas atvieglojumu kategoriju identificētajiem braucieniem.

(4)  Informācijas sistēmā iekļautos datus glabā trīs gadus pēc personas, kurai ir tiesības izmantot braukšanas maksas atvieglojumus maršrutu tīkla maršrutos, sociālā statusa zaudēšanas. Pēc minētā termiņa beigām personas dati sistēmā tiek dzēsti.

(5)  Informācijas sistēmas un personas datu apstrādes pārzinis ir Autotransporta direkcija.

(6)  Ministru kabinets nosaka informācijas sistēmas izveidošanas, uzturēšanas un izmantošanas kārtību, informācijas sistēmā iekļaujamo datu apjomu, datu iekļaušanas un saņemšanas kārtību, piekļuves nodrošināšanas kārtību, kā arī iekļauto datu apstrādes kārtību.”

Iesniedzējs:

Satiksmes ministrs U.Augulis

Vīza:

Valsts sekretāra vietā-

Valsts sekretāra vietniece Dž.Innusa

16.05.2017. 09:30

333

Dana Ziemele-Adricka 67028036

dana.ziemele-adricka@sam.gov.lv